FIFA Tailand futbol assotsiatsiyasi sobiq prezidentini futbol faoliyatidan 5 yilga chetlatdi

Xalqaro futbol federatsiyasi (FIFA) Axloq qo‘mitasining arbitraj palatasi Tailand futbol assotsiatsiyasi (FAT) sobiq prezidenti, FIFA sobiq Ijroqo‘mi a’zosi Voravi Makudini futbolga oid faoliyatdan 5 yilga chetlatdi. Bu haqda FIFA matbuot xizmatiga tayanib, “TASS” xabar bermoqda.

Makudi, shuningdek, 10 ming Shveysariya franki miqdorida jarimaga tortildi. Voravi Makudi FIFA axloq kodeksi qoidalarini buzganlikda va hujjatlarni qalbakilashtirishda ayblanmoqda.
Avvalroq mansabdor 2013-yili Tailand futbol assotsiatsiyasi prezidenti saylovida hujjatlarni qalbakilashtirgani uchun 1 yil 4 oyga shartli ravishda qamoq jazosiga tayinlangan edi.
Bundan tashqari, amaldor 2018 va 2022-yilgi jahon chempionati mezbonini aniqlash vaqtida korrupsiyaga aloqadorlikda gumon qilinmoqda.
Ma’lumot uchun, Voravi Makudi 2007–2015-yillar davomida Tailand futbol assotsiatsiyasiga rahbarlik qilgan.